Document ID: 32006D0246

KOMISSION PÄÄTÖS,
tehty 21 päivänä maaliskuuta 2006,
jäsenvaltioiden tiettyjen komissiolle annettavien ilmoitusten tekemismenettelystä yhteisön omien varojen järjestelmässä tehdyn päätöksen 97/245/EY, Euratom muuttamisesta
(tiedoksiannettu numerolla K(2006) 845)
(2006/246/EY, Euratom)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Euroopan atomienergiayhteisön perustamissopimuksen,
ottaa huomioon Euroopan yhteisöjen omista varoista tehdyn neuvoston päätöksen 2000/597/EY, Euratom (1),
ottaa huomioon yhteisöjen omista varoista 29 päivänä syyskuuta 2000 tehdyn neuvoston päätöksen 2000/597/EY, Euratom soveltamisesta 22 päivänä toukokuuta 2000 annetun neuvoston asetuksen (EY, Euratom) N:o 1150/2000 (2) ja erityisesti sen 6 artiklan 4 kohdan toisen alakohdan,
on kuullut omien varojen neuvoa-antavaa komiteaa,
sekä katsoo seuraavaa:
(1)
Komission päätös 97/245/EY, Euratom (3) tehtiin, jotta voitiin ottaa huomioon muutokset, joita oli tehty neuvoston asetuksella (EY, Euratom) N:o 1355/96 (4) yhteisöjen omista varoista tehdyn päätöksen 88/376/ETY, Euratom soveltamisesta 29 päivänä toukokuuta 1989 annettuun neuvoston asetukseen (ETY, Euratom) N:o 1552/89 (5). Päätös 97/245/EY, Euratom sisältää yksityiskohtaiset säännöt jäsenvaltioiden tiettyjen komissiolle annettavien ilmoitusten tekemismenettelystä yhteisön omien varojen järjestelmässä.
(2)
Koska asetus (ETY, Euratom) N:o 1552/89 on kodifioitu asetuksella (EY, Euratom) N:o 1150/2000, asetuksessa (ETY, Euratom) N:o 1552/89 tehdyt viittaukset tiettyihin päätöksen 97/245/EY, Euratom liitteisiin olisi selvyyden vuoksi muutettava.
(3)
Euroopan hiili- ja teräsyhteisön (EHTY) perustamissopimuksen voimassaolo päättyi 23 päivänä heinäkuuta 2002. Tämän vuoksi sellaisia tulleja, jotka olisi tämän perustamissopimuksen puitteissa edelleen kirjattava omiksi varoiksi, ei enää ole.
(4)
Olisi otettava huomioon neuvoston päätöksen 94/728/EY, Euratom (6) korvanneessa päätöksessä 2000/597/EY, Euratom säädetyt muutokset, erityisesti pidätysprosentin mukauttaminen niin, että se kattaa kulut, joita niin kutsuttujen perinteisen omien varojen keräämisestä aiheutuu. Päätöksessä 2000/597/EY, Euratom uudeksi pidätysprosentiksi säädetään 25 prosenttia. Poikkeuksena ovat omat varat, jotka olisi pitänyt asettaa käyttöön ennen 28 päivää helmikuuta 2001 ja joista jäsenvaltiot pidättävät edelleen kymmenen prosenttia keräämiskustannuksina.
(5)
Olisi otettava huomioon uudet tietojenantovelvoitteet, jotka on otettu asetukseen (EY, Euratom) N:o 1150/2000 asetuksella (EY, Euratom) N:o 2028/2004. Niiden mukaisesti jäsenvaltioiden on toimitettava kutakin varainhoitovuotta koskevan viimeisen neljännesvuosikatsauksen yhteydessä arvio erillisellä tilillä kunkin varainhoitovuoden lopulla olevien saatavien kokonaismäärästä, joiden perinnästä ei ole varmuutta. Jäsenvaltioiden on myös mainittava erillistä kirjanpitoa koskevan neljännesvuosikatsauksen liitteessä määrät, jotka on julistettu tai katsottu sellaisiksi, että niitä ei voida periä.
(6)
Olisi hyödynnettävä kokemukset, joita jäsenvaltiot ovat saaneet asetuksen (EY, Euratom) N:o 1150/2000 6 artiklan 3 kohdan a ja b alakohdassa tarkoitetuista kirjanpitotiedoista laadituista katsauksista, ja parantaa tähän tarkoitukseen käytettäviä lomakkeita.
(7)
Päätöstä 97/245/EY, Euratom olisi tämän vuoksi muutettava vastaavasti.
(8)
Olisi asetettava määräajat, joista muutettujen katsausten soveltaminen alkaa,
ON TEHNYT TÄMÄN PÄÄTÖKSEN:
1 artikla
Muutetaan päätös 97/245/EY, Euratom seuraavasti:
a)
Korvataan liitteet I, II ja III tämän päätöksen liitteessä I olevalla tekstillä.
b)
Tämän päätöksen liitteessä II oleva liite III a lisätään liitteen III jälkeen.
2 artikla
Liitteissä I ja II olevien mallien mukaisesti laaditut katsaukset annetaan ensimmäisen kerran kuukausikatsausten osalta kesäkuulta 2006 ja neljännesvuosittaisten katsausten osalta vuoden 2006 toiselta neljännekseltä.
3 artikla
Tämä päätös on osoitettu kaikille jäsenvaltioille.
Tehty Brysselissä tehty 21 päivänä maaliskuuta 2006.

Labels: 12
15